Akcijski načrt za mlade v zunanjem delovanju EU za obdobje 2022–2027 Spodbujanje tvorne udeležbe in opolnomočanja mladih v zunanjem delovanju EU za trajnostni razvoj, enakost in mir Spodbujanje tvorne udeležbe in opolnomočanja mladih v zunanjem delovanju EU za trajnostni razvoj, enakost in mir

„Zaslužimo si, da smo slišani, opolnomočeni in zaščiteni, pa tudi da dobimo priložnost za vodstvo,“ Alda Soraya (23 let), Indonezija

1.Uvod

V času, ki ga zaznamujejo številni izzivi in hitro spreminjajoče se paradigme, vključno s potekajočo rusko agresijo proti Ukrajini, je jasno, da moramo okrepiti partnerstvo z mladimi po vsem svetu, da bi dosegli pozitivne preobrazbene spremembe.

Na svetu je več mladih ljudi kot kdaj koli prej, saj je kar 1,8 milijarde prebivalstva starega od 10 do 24 let. Skoraj 90 % mladih živi v državah z nizkimi in srednjimi dohodki. Glede na svetovni demografski prehod je pričakovati, da se bo to število še povečalo.

Mladi so po vsem svetu prodorni nosilci sprememb. Imajo ključno vlogo pri reševanju svetovnih izzivov, prizadevanjih za trajnostni razvoj in razvoju inovacij. Pogosto so na čelu boja proti podnebnim spremembam, revščini in korupciji, na konfliktnih območjih pa tudi prizadevanj za mir in spravo. Mnogi med njimi se zavzemajo za državljanske, ekonomske, socialne in kulturne človekove pravice.

Vendar so njihove možnosti in sposobnost ukrepanja pogosto omejene zaradi slabega dostopa do izobraževanja, dostojnih delovnih mest, zdravstvenega varstva in socialne zaščite, v številnih državah pa tudi zaradi omejevanje demokracije in civilne družbe. Pravne, kulturne in ekonomske ovire omejujejo državljansko in politično udeležbo mladih, kar ne spodbuja večjega zaupanja v institucije in politične sisteme.

Mladi in otroci nosijo največje breme kriz in nestabilnosti, ki jih povzročajo oboroženi spopadi, vse večje neenakosti, podnebne spremembe in degradacija okolja. Približno 600 milijonov mladih živi v konfliktnih ali nestabilnih razmerah, 71 milijonov mladih je brezposelnih, približno 264 milijonov otrok in mladih pa ne obiskuje šole. Posebej so prizadeta dekleta in mlade ženske.

Pandemija COVID-19 je močno prizadela izobraževanje, zaposlovanje, duševno dobro počutje mladih in njihovo pravico do udeležbe v javnem življenju. Med pandemijo so številni mladi izkazali veliko angažiranost za zaščito starejših in ranljivih oseb, do izraza pa je prišla tudi potreba po večji medgeneracijski solidarnosti za izgradnjo bolj enakopravnih, trajnostnih in odpornih družb v interesu prihodnosti mladih generacij.

V tem okviru je mladim resnično treba dati besedo pri oblikovanju rešitev, ki bodo vplivale na njihovo prihodnost in prihodnost planeta.

Akcijski načrt za mlade v zunanjem delovanju EU (v nadaljnjem besedilu: akcijski načrt za mlade) se odziva na to potrebo in zagotavlja politični okvir za strateško partnerstvo z mladimi v zunanjem delovanju EU, k čemur je v sklepih iz leta pozval 2020 tudi Svet. Cilj akcijskega načrta za mlade je spodbujanje udejstvovanja mladih kot strateških partnerjev, podpiranje njihovega opolnomočanja in izkoriščanje demografske dividende, z namenom oblikovati odpornejše in bolj vključujoče družbe ter doseči napredek pri doseganju globalnih zavez, kot so cilji Združenih narodov za trajnostni razvoj iz Agende 2030 in pariški sporazum o podnebnih spremembah.

Odziv EU na številne izzive temelji na temeljnih vrednotah iz člena 2 Pogodbe o Evropski uniji. Usmerjen je v vzpostavljanje močnih partnerstev za sedanjost, zagotavljanje varne prihodnosti prihodnjih generacij ter prispevanje k medgeneracijsko enakim možnostim in medgeneracijski pravičnosti.

Akcijski načrt za mlade, ki se osredotoča na prehod iz otroštva v odraslost in je eden od ciljev evropskega leta mladih, krepi mednarodno razsežnost strategije EU za mlade in nadgrajuje strategijo EU o otrokovih pravicah , ki spodbuja tvorno udeležbo in opolnomočenje že pri otrocih.

Temelji na Akcijskem načrtu EU za človekove pravice in demokracijo, v katerem je poudarjena potreba po enakopravni, polni in tvorni udeležbi mladih v javnem in političnem življenju, ter na evropskem stebru socialnih pravic. Poleg tega z osredotočanjem na opolnomočenje deklet in mladih žensk izvaja akcijski načrt EU za enakost spolov III (GAP III).

Akcijski načrt za mlade bo tudi podpiral izvajanje agende ZN za mlade, mir in varnost ter vlogo mladih pri vzpostavljanju trajnega miru, pa tudi njihova prizadevanja za pravičnost in spravo ter boj proti nasilnemu ekstremizmu .Akcijski načrt za mlade je po naravi globalen, vendar se bodo pri izvajanju uporabili tudi ciljno-prilagojeni pristopi, ki bodo upoštevali potrebe in okoliščine mladih v posameznih regijah, npr. v državah širitve in sosedstva EU, Afriki, na Srednjem vzhodu, v Latinski Ameriki in na Karibih ter v Aziji in na Pacifiku.

Besedo imajo mladi Akcijski načrt za mlade je bil pripravljen po obsežnih posvetovanjih z več kot 220 deležniki po vsem svetu, zlasti organizacijami za pravice mladih in otrok. Odziva se na legitimno zahtevo mladih, ki se odraža tudi v rezultatih konference o prihodnosti Evrope, po bolj strukturiranem vključevanju v postopke oblikovanja politik in odločanja v EU. Kot je poudaril mladinski svetovalni odbor za mednarodna partnerstva, „se mladi ne morejo uporabljati kot ‚dodatna oprema‘ pobud, ki jih vodijo odrasli. Mladi so del volilnega telesa in imajo edinstvene kritične poglede ter znanja in spretnosti, ki jih je pri oblikovanju in vodenju politik, zagotavljanju storitev in raziskavah treba upoštevati. Ovire za tvorno udeležbo mladih je mogoče odpraviti le z akcijskim načrtom, ki je ustvarjen s postopki, ki tudi sami poskušajo preseči take ovire.“

2.Za strateško partnerstvo EU z mladimi v zunanjem delovanju